**Obrazloženje uz Odluku
o izmjenama i dopunama Odluke o komunalnom doprinosu**

Prema članku 31. Zakona o komunalnom gospodarstvu (“Narodne novine” br. 36/95, 70/97, 128/99, 57/00, 59/01, 26/03 – pročišćeni tekst, 82/04, 110/04, 178/04, 38/09, 79/09, 153/09, 49/11, 84/11, 90/11, 144/12, 94/13, 153/13, 147/14 i 36/15), komunalni doprinosi su novčana javna davanja koja se plaćaju za građenje i korištenje objekata i uređaja komunalne infrastrukture. Komunalni doprinos je prihod jedinice lokalne samouprave. Komunalni doprinos plaća vlasnik građevne čestice na kojoj se gradi građevina, odnosno investitor.

Kako smo i sami svjedoci teškog stanja na području gradnje i proširivanja djelatnosti i proizvodnih i trgovačkih, ugostiteljskih, poslovnih i uslužnih namjena, dopunom ove Odluke Grad Ivanec želi omogućiti poduzetnicima da ukoliko grade građevine radi obavljanja navedenih djelatnosti, odnosno radi proširivanja istih, da im se olakša barem način plaćanja komunalnih obveza u samim počecima.

Predstavničko tijelo jedinice lokalne samouprave donosi odluku o komunalnom doprinosu kojom između ostalog utvrđuje i način i rokove plaćanja komunalnog doprinosa. Slijedom navedenog predlažemo da se iza članka 10. doda novi članak 10.a kojim se za izgradnju građevina proizvodne, te trgovačke, ugostiteljske, poslovne i uslužne namjene, na zahtjev obveznika plaćanja komunalnog doprinosa, može se odobriti odgoda plaćanja komunalnog doprinosa na način da 50% utvrđenog iznosa komunalnog doprinosa obveznik plati u roku od dvije godine od dana izvršnosti akta za građenje, a drugih 50% utvrđenog iznosa u roku od tri godine od dana izvršnosti akta za građenje.

Na taj način bi se poduzetnicima omogućio „grace period“ od godine dana, odnosno da u prvoj godini kada zapravo još grade građevinu za proizvodnju ili trgovačku, ugostiteljsku, poslovnu i uslužnu djelatnost nemaju dodatnog troška za plaćanje komunalnog doprinosa, već im se omogućuje plaćanje utvrđenog iznosa komunalnog doprinosa na dva dijela, u drugoj odnosno trećoj godini od dana izvršnosti akta za gradnju.

Prema članku 16. Odluke o komunalnom doprinosu Grada Ivanca (Službeni vjesnik Varaždinske županije br. 27/10, 37/10, 36/11, 34A/12, 12/13 i 51/15) investitorima izgradnje građevina proizvodne namjene odobrava se popust od 15% utvrđene visine komunalnog doprinosa. Predlaže se brisanje članka 16., ali se investitorima gradnje građevina proizvodne namjene i dalje odobrava popust od 15% na utvrđeni iznos komunalnog doprinosa, samo će ta odredba biti propisana u stavku 3 članka 6. Odluke. Ujedno se predlaže i dopuna tog istog članka na način da se doda još jedan stavak, te da se i investitorima gradnje građevina trgovačke, ugostiteljske, poslovne i uslužne namjene odobri popust na gradnju takvih građevina u iznosu od 5%.

Isto tako kroz izmjenu Odluke o komunalnoj naknadi investitorima izgradnje građevina u svrhu obavljanja proizvodnje odnosno uslužnih djelatnosti, odobrilo bi se oslobođenje od plaćanja komunalne naknade prvih 5 godina, počevši od izvršnosti akta za građenje.

Pretpostavka je da će se izgradnjom građevina namijenjenih proizvodnji ili za obavljanje trgovačke, ugostiteljske, poslovne i uslužne djelatnosti otvoriti na našem području i nova radna mjesta te samim time smanjiti broj nezaposlenih građana, Grad Ivanec stoga želi kroz izmjene odluka ohrabriti investitore, poduzetnike da se kroz benefite koje im gradske odluke pružaju lakše odluče za gradnju odnosno proširenje djelatnosti na našem području.

Izmjenom, odnosno dopunom Odluke na predloženi način omogućilo bi se i investitorima gradnje objekata za obavljanje proizvodnje odnosno trgovačke, ugostiteljske, poslovne ili uslužne djelatnosti izvan Poslovne zone Ivanec Istok odnosno Industrijske zone Ivanec da ostvare povlastice prilikom plaćanja komunalnog doprinosa.

Slijedom navedenog, predlaže se Gradskom vijeću donošenje Odluke o izmjenama i dopunama kao u prijedlogu.

 *Upravni odjel za urbanizam, komunalne poslove i zaštitu okoliša*